Roman Krpelan

Roman Krpelan (* 23. december 1977, Bratislava) je slovenský novinár, manažér a odborník v oblasti public relations. Pracoval v denníku SME, bol riaditeľom komunikačnej agentúry, v rokoch 20142019 pôsobil ako hovorca prezidenta SR Andreja Kisku, následne pracoval v štátnej správe. V roku 2023 sa vrátil do vydavateľstva Petit Press, kde je od októbra 2025 vo funkcii šéfredaktora denníka SME.

 Životopis 
V roku 2003 absolvoval magisterské štúdium politológie na Filozofickej fakulte Univerzity Komenského v Bratislave.Roman Krpelan. In: 

V rokoch 20012010 pracoval ako redaktor so zameraním na domácu politiku v denníku SME, od roku 2005 ako zástupca šéfredaktora. Následne pôsobil v súkromnej sfére v oblasti public relations, v rokoch 20122014 bol riaditeľom komunikačnej agentúry AMI Communications Slovakia.

Od roku 2014 bol poradcom a hovorcom prezidenta SR Andreja Kisku, ktorému potom v roku 2019 pomáhal zakladať stranu Za ľudí. V strane zároveň do mája 2021 pôsobil ako člen predsedníctva a generálny manažér, odišiel po rozkole v súvislosti s volebným výsledkom v parlamentných voľbách 2020 a vnútrostraníckym bojom medzi frakciami Veroniky Remišovej a Márie Kolíkovej po odchode Andreja Kisku z politiky. Pôsobil aj v štátnej správe, od marca 2020 ako vedúci Úradu podpredsedu vlády pre investície a informatizáciu (ÚPVII, k júlu 2020 pretransformovaný na Ministerstvo investícií, regionálneho rozvoja a informatizácie SR, MIRRI) pod vedením Veroniky Remišovej a od júla 2021 potom ako generálny tajomník služobného úradu Ministerstva spravodlivosti SR pod vedením Márie Kolíkovej.

V roku 2023 sa vrátil do vydavateľstva Petit Press, kde pôsobil ako riaditeľ oddelenia SME Creative, riaditeľ denníka SME a člen predstavenstva. V októbri 2025 vystriedal Beatu Balogovú vo funkcii šéfredaktora denníka SME. Pochybnosti ohľadom prípadného konfliktu záujmov v súvislosti s jeho politickým pôsobením sa snažil rozptýliť odvolaním sa na Bo Lidegaarda, šéfredaktora dánskych novín Politiken, ktorý pred nástupom do funkcie rovnako pracoval ako poradca premiéra, diplomat a štátny úradník. Dôveru kolegov a čitateľov si chce získať prácou.

Je ženatý a má dve deti.

 Kritika 
V decembri 2004 bratislavský magistrát pod vedením primátora Andreja Ďurkovského (KDH) schválil Romanovi Krpelanovi žiadosť o trojizbový obecný byt v Ružinove, ktorý následne po troch rokoch, už ako zástupca šéfredaktora SME, odkúpil za 51 040 Sk (v prepočte 1 694 eur). Byt pri rozvode previedol na bývalú manželku. Podľa TV Markíza v čase keď byt kupoval, jeho budúca svokra Tatiana Mikušová bola viceprimátorkou u Andreja Ďurkovského. V čase nástupu do funkcie hovorcu prezidenta Andreja Kisku Krpelan ku kúpe bytu uviedol: „Pred 12 rokmi som Magistrát požiadal o byt. Asi po dvoch alebo troch rokoch ma oslovil magistrát, či mám záujem si ten byt odkúpiť. Poslanci mestského zastupiteľstva to odhlasovali.“ s tým, že kúpu bytu pod cenu považuje dodatočne za chybu, čo pri nástupe do funkcie hovorcu oznámil aj Andrejovi Kiskovi.

 Referencie 

 Externé odkazy 
 Roman Krpelan – profil a články na webe denníka SME
 Články o Romanovi Krpelanovi na portáli O médiách
 Hovorca prezidenta Krpelan: S Ficom má Kiska pauzu, Kaliňáka neprijal mesiace – rozhovor v Denníku N (2017)
 Vyhodený Krpelan: Remišovej odchody poslancov neprekážali. Aspoň bude pokoj, povedala – rozhovor v denníku SME (2021)

Kategória:Osobnosti z Bratislavy
Kategória:Slovenskí novinári
Kategória:Slovenskí hovorcovia
Kategória:Politici ZA ĽUDÍ
Kategória:Šéfredaktori periodík na Slovensku
Kategória:Petit Press
Kategória:SME
Kategória:Absolventi Filozofickej fakulty Univerzity Komenského v Bratislave